Vra dr. Jani: Verwyder dié data – jou kop is dan skoon en jy voel beter | Netwerk24
Vra dr. Jani: Verwyder dié data – jou kop is dan skoon en jy voel beter
Wolraad Woltemade van Wolmaransstad skryf:
Een van my vroegste herinneringe: My pa is siek in die bed. Op televisie wys die begrafnis van 'n NP-minister. My pa was so getroud met sy werk, hy het net oor naweke siek geword – verkieslik op Sondae.
Midde-in die statigheid van die kluitklap op die kis, het my pa na die TV-skerm gewys en gesê: "Ja, hy was korrup."
Ek het dit skielik onthou nadat ek vroeër 'n bietjie "kop skoongemaak" het, soos rubriekskrywers dit noem. Ek het ontslae geraak van 'n oormaat data wat my skedel volprop – onder meer:
Regstreekse sittings oor staatskaping, grondsake of sake-skandale; ondervraers bars van hubris, die karakters in die kollig bieg en/of lieg.
Fynspog-Facebook-inskrywings met hoogs gestileerde foto's van 'n doodgewone drankie wat iewers geniet word.
Rekenaars wat aandring op 'n wagwoord vir elke klein dingetjie wat 'n mens wil doen – "vir my eie veiligheid". Niks is so besorg oor my eie veiligheid as my rekenaar nie. Maar ek sukkel om wagwoorde te onthou. Was dit We are not in Klerksdorp anymore 123, of was dit Kansas 123?
Studies oor wat vandag beskou word as gesonde eetgewoontes. (Dit sal môre weer verander.)
Uitsprake deur die EFF en . . .
Skielik kom 'n boodskap in my kop op wat lui:
You've freed up 243 MB of internal storage. DONE. Your device has been optimised.
Ek voel toe baie beter.
Ken jy die laaste toneel van Stanley Kubrick se Dr. Strangelove or: How I Learned to Stop Worrying and Love the Bomb?
"Sir, I have a plan, heh . . ."
Verbaas staan die wetenskaplike uit sy rolstoel op en roep aan die Amerikaanse president: "Mein Führer, I can walk!"